Ali Mamak

Datuk Ali Mamak atau nama sebenarnya Jantan Osman (1 Oktober 1951 – 27 Mac 2014) merupakan penyanyi dan pelawak veteran Malaysia. Beliau pernah menghasilkan beberapa album lagu berunsur komedi. Sitkom Santan Berlada pada tahun 1980-an bertanggungjawab meletakkan nama Ali Mamak sebagai salah seorang pelawak dalam persada seni hiburan tanah air. Pelawak ini dianugerahkan gelaran Darjah Seri Melaka (DSM) oleh Kerajaan Negeri Melaka pada tahun 2008 yang membawa gelaran Datuk.

Lagu nyanyiannya sarat dengan mesej berunsur kritikan sosial atas isu-isu semasa. Lagu Joget Dimana Lah Jodoh disadur dari lagu Apa Dah Jadi yang pernah dipopularkan oleh Tan Sri SM Salim. Lirik humor itu dikatakan konon mempersendakan golongan manusia bermata juling, lelaki lembut dan pekak. Pelawak Abon (pelawak) juga menyelitkan dialog-dialognya dalam bait-bait lirik itu bagi menambahkan lagi kelucuan. Stesen radio seperti KLfm sering menyiarkan lagu humor ini.

Meninggal dunia
Pada 27 Mac 2014, beliau menghembuskan nafasnya yang terakhir di Pusat Perubatan Universiti Kebangsaan Malaysia (PPUKM) pada pukul 4.20 pagi akibat komplikasi paru-paru. Menurut rakan baiknya, pelakon dan pelawak Abon, jenazahnya dikebumikan di Batu 16, Dusun Tua, Hulu Langat, Selangor. Beliau menderita penyakit leukemia sejak beberapa lama dan meninggal dunia pada usia 62 tahun.

Rujukan

Pelawak Malaysia
Orang Malaysia berketurunan Melayu
Kematian 2014
Muslim Malaysia
Penyanyi lelaki Malaysia
Pelakon lelaki Malaysia
Kelahiran 1951
Pelakon lelaki Malaysia abad ke-20